રાજકોટ| કબડ્ડીની રમતને વધુને વધુ આગળ લાવવા માટે પ્રો કબડ્ડી લીગમાં ભાગ લઇ રહેલી ગુજરાત ફોર્ચ્યુન જાયન્ટસ દ્વારા ચાર મહાનગરોમાં શાળાકીય કબડ્ડી લીગ ટૂર્નામેન્ટનું આયોજન કરવામાં આવ્યું છે. જે પૈકી રાજકોટ શહેરમાં લિટલ જાયન્ટસ ઇન્ટર સ્કૂલ કબડ્ડી ટૂર્નામેન્ટ યોજાઇ હતી. આ ટૂર્નામેન્ટમાં શહેરની વિવિધ શાળાઓની 32 ટીમે ભાગ લીધો હતો. લીગ પધ્ધતિથી રમાયેલી કબડ્ડી ટૂર્નામેન્ટમાં બાળ ખેલાડીઓએ રેડ, ટેકલ્સનું સુંદર પ્રદર્શન કરી કૌશલ્ય બતાવ્યું હતું. ટૂર્નામેન્ટનાં અંતે ઇનોવેટિવ ઇન્ટરનેશનલ સ્કૂલ, મોદી સ્કૂલ, સર્વોદય સ્કૂલ અને માસૂમ સ્કૂલે વિજયરથને આગળ ધપાવ્યો હતો. ઉપરોકત ચારેય ટીમ અમદાવાદમાં 16 સપ્ટેમ્બરના રમાનાર ચારેય મહાનગરોની કુલ 16 ટીમો વચ્ચે ખરાખરીનો જંગ ખેલવા જશે. ફાઇનલ જંગમાં વિજેતા બનેલી ટીમ પ્રો કબડ્ડી લીગમાં સામેલ ગુજરાત ફોર્ચ્યુન જાયન્ટસ ટીમને મળવાની તક મળશે.